กหดหกดหกดหกด
ระเบียบคณะกรรมการกองทุนสงเคราะห์ลูกจ้าง
ว่าด้วยการจ่ายเงินสงเคราะห์
อัตราเงินที่จะจ่ายและระยะเวลาการจ่าย
พ.ศ. ๒๕๔๖
 

โดยที่เป็นการสมควรปรับปรุงระเบียบคณะกรรมการกองทุนสงเคราะห์ลูกจ้างว่าด้วยการจ่ายเงินสงเคราะห์
อัตราเงินที่จะจ่ายและระยะเวลาการจ่าย เพื่อให้การบริหารกองทุนสงเคราะห์ลูกจ้างเป็นไปด้วยความคล่องตัว
มีประสิทธิภาพและเอื้ออำนวยประโยชน์ต่อการดำเนินงานกองทุนสงเคราะห์ลูกจ้าง

อาศัยอำนาจตามความในมาตรา
๑๓๔ แห่งพระราชบัญญัติคุ้มครองแรงงาน พ.ศ. ๒๕๔๑
อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ และมาตรา ๕๐
ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะกรรมการกองทุนสงเคราะห์ลูกจ้างจึงวางระเบียบไว้ ดังต่อไปนี้

ข้อ ๑
ระเบียบนี้เรียกว่า ระเบียบคณะกรรมการกองทุนสงเคราะห์ลูกจ้างว่าด้วยการจ่ายเงินสงเคราะห์
อัตราเงินที่จะจ่ายและระยะเวลาการจ่าย พ.ศ. ๒๕๔๖

ข้อ ๒
ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

ข้อ ๓
ให้ยกเลิก
(๑) ระเบียบคณะกรรมการกองทุนสงเคราะห์ลูกจ้าง
ว่าด้วยการจ่ายเงินสงเคราะห์อัตราเงินที่จะจ่ายและระยะเวลาการจ่าย พ.ศ. ๒๕๔๒
(๒) ระเบียบคณะกรรมการกองทุนสงเคราะห์ลูกจ้าง
ว่าด้วยการจ่ายเงินสงเคราะห์อัตราเงินที่จะจ่ายและระยะเวลาการจ่าย (ฉบับที่ ๒) พ.ศ. ๒๕๔๓

ข้อ ๔
ในระเบียบนี้
เงินสงเคราะห์ หมายความว่า
เงินจากกองทุนสงเคราะห์ลูกจ้าง นอกจากเงินสะสม เงินสมทบ
และดอกผลจากเงินดังกล่าวที่จ่ายให้แก่ลูกจ้าง
เพื่อบรรเทาความเดือนร้อนในกรณีที่นายจ้างไม่จ่ายค่าชดเชย
หรือในกรณีอื่นที่ได้รับความเห็นชอบจากคณะกรรมการกองทุนสงเคราะห์ลูกจ้าง
คณะกรรมการ หมายความว่า
คณะกรรมการกองทุนสงเคราะห์ลูกจ้าง
อธิบดี หมายความว่า
อธิบดีกรมสวัสดิการและคุ้มครองแรงงาน
ข้อ ๕
เงินสงเคราะห์ที่จะนำมาจ่ายเพื่อเป็นทุนสงเคราะห์ลูกจ้างตามระเบียบนี้ให้จ่ายจากกองทุนสงเคราะห์ลูกจ้าง
ในส่วนที่มิใช่เงินสะสม เงินสมทบ และดอกผลจากเงินสะสมหรือเงินสมทบดังกล่าว

ข้อ ๖
ลูกจ้างมีสิทธิขอรับเงินสงเคราะห์จากกองทุนสงเคราะห์ลูกจ้าง
ในกรณีดังต่อไปนี้
(๑) นายจ้างเลิกจ้างโดยไม่จ่ายค่าชดเชย
โดยพนักงานตรวจแรงงานมีคำสั่งตามมาตรา ๑๒๔ ให้นายจ้างจ่ายค่าชดเชย
และคำสั่งดังกล่าวเป็นที่สุดตามมาตรา ๑๒๕
(๒) นายจ้างไม่จ่ายเงินอื่นนอกเหนือจาก
(๑) โดยพนักงานตรวจแรงงานมีคำสั่งตามมาตรา
๑๒๔ ให้นายจ้างจ่ายเงินนั้นแล้ว

ข้อ ๗
การขอรับเงินสงเคราะห์ตามข้อ ๖ (๑) ให้ลูกจ้างยื่นคำขอรับเงินสงเคราะห์ตามแบบที่อธิบดีกำหนดพร้อมแสดงบัตรประจำตัวประชาชน
หรือหลักฐานอื่นที่ทางราชการออกให้ซึ่งแสดงได้ว่าระบุถึงตัวผู้นั้นและมอบสำเนาประกอบคำขอต่อพนักงานตรวจแรงงานแห่งท้องที่ที่มีคำสั่งให้นายจ้างจ่ายค่าชดเชย

ข้อ ๘
เมื่อพนักงานตรวจแรงงานได้รับคำขอตามข้อ ๗ แล้ว
ให้ดำเนินการสอบสวนข้อเท็จจริงเพื่อประกอบการพิจารณาดังต่อไปนี้
(๑) ลูกจ้างเป็นผู้มีสิทธิได้รับค่าชดเชย
และพนักงานตรวจแรงงานได้มีคำสั่งตามมาตรา ๑๒๔ ให้นายจ้างจ่ายค่าชดเชย
โดยคำสั่งดังกล่าวเป็นที่สุดตามมาตรา ๑๒๕
(๒) ลูกจ้างได้รับความเดือดร้อน
เมื่อปรากฏข้อเท็จจริงตามวรรคหนึ่ง
ให้พนักงานตรวจแรงงานเสนอคำขอรับเงินสงเคราะห์พร้อมด้วยความเห็นต่อผู้มีอำนาจอนุมัติการจ่ายเงินสงเคราะห์ตามข้อ
๑๔ ภายในเจ็ดวันทำการนับแต่วันที่รับคำขอรับเงินสงเคราะห์
และให้ผู้มีอำนาจอนุมัติดังกล่าวพิจารณาอนุมัติภายในเจ็ดวันทำการนับแต่วันที่ได้รับการเสนอ

ข้อ ๙
ให้กลุ่มงานสวัสดิการและคุ้มครองแรงงานพื้นที่หรือสำนักงานสวัสดิการและคุ้มครองแรงงานจังหวัดมีหนังสือแจ้งผลการพิจารณาคำขอรับเงินสงเคราะห์แก่ลูกจ้างตามวิธีการที่กำหนดไว้ตามมาตรา
๑๔๓ แห่งพระราชบัญญัติคุ้มครองแรงงาน พ.ศ. ๒๕๔๑
ภายในห้าวันนับแต่วันที่ได้รับทราบการอนุมัติหรือไม่อนุมัติการจ่ายเงินสงเคราะห์

ข้อ ๑๐
การจ่ายเงินตามข้อ ๘
ให้จ่ายแก่ลูกจ้างในคราวเดียวกันทั้งจำนวนตามอัตราดังต่อไปนี้
(๑) สามสิบเท่าของอัตราค่าจ้างขั้นต่ำรายวันที่ลูกจ้างพึงได้รับตามพระราชบัญญัติคุ้มครองแรงงาน
พ.ศ. ๒๕๔๑
สำหรับลูกจ้างซึ่งทำงานติดต่อกันครบหนึ่งร้อยยี่สิบวันแต่ไม่ครบหกปี
(๒) หกสิบเท่าของอัตราค่าจ้างขั้นต่ำรายวันที่ลูกจ้างพึงได้รับตามพระราชบัญญัติคุ้มครองแรงงาน
พ.ศ. ๒๕๔๑
สำหรับลูกจ้างซึ่งทำงานติดต่อกันครบหกปีขึ้นไป

ข้อ ๑๑
การขอรับเงินสงเคราะห์ตามข้อ ๖ (๒) ให้ลูกจ้างยื่นคำขอรับเงินสงเคราะห์ตามแบบที่อธิบดีกำหนดพร้อมแสดงบัตรประจำตัวประชาชน
หรือหลักฐานอื่นที่ทางราชการออกให้ซึ่งแสดงได้ว่าระบุถึงตัวผู้นั้นและมอบสำเนาประกอบคำขอต่อพนักงานตรวจแรงงานแห่งท้องที่ที่มีคำสั่งตามมาตรา
๑๒๔

ข้อ ๑๒
เมื่อพนักงานตรวจแรงงานได้รับคำขอตามข้อ ๑๑ แล้ว
ให้ดำเนินการสอบสวนข้อเท็จจริงเพื่อประกอบการพิจารณาดังต่อไปนี้
(๑) พนักงานตรวจแรงงานได้มีคำสั่งให้นายจ้างจ่ายเงินดังกล่าวตามมาตรา
๑๒๔ แล้ว
(๒) ลูกจ้างได้รับความเดือดร้อน
เมื่อปรากฏข้อเท็จจริงตามวรรคหนึ่ง
ให้พนักงานตรวจแรงงานเสนอคำขอรับเงินสงเคราะห์พร้อมความเห็นต่อคณะกรรมการภายในสามสิบวันนับแต่วันที่รับคำขอรับเงินสงเคราะห์
เมื่อคณะกรรมการให้ความเห็นชอบแล้ว
ให้พนักงานตรวจแรงงานเสนอคำขอรับเงินสงเคราะห์ต่อผู้มีอำนาจอนุมัติการจ่ายเงินสงเคราะห์ตามข้อ
๑๔
ภายในเจ็ดวันทำการนับแต่วันที่คณะกรรมการมีความเห็นและให้ผู้มีอำนาจอนุมัติดังกล่าวพิจารณาอนุมัติภายในเจ็ดวันทำการนับแต่วันที่ได้รับการเสนอ
และให้กลุ่มงานสวัสดิการและคุ้มครองแรงงานพื้นที่หรือสำนักงานสวัสดิการและคุ้มครองแรงงานจังหวัดมีหนังสือแจ้งผลการพิจารณาคำขอรับเงินสงเคราะห์แก่ลูกจ้างตามวิธีการที่กำหนดไว้ตามมาตรา
๑๔๓ แห่งพระราชบัญญัติคุ้มครองแรงงาน พ.ศ. ๒๕๔๑ ภายในห้าวันนับแต่วันที่ได้รับทราบการอนุมัติการจ่ายเงินสงเคราะห์
ในกรณีคณะกรรมการไม่ให้ความเห็นชอบ
ให้กลุ่มงานสวัสดิการและคุ้มครองแรงงานพื้นที่หรือสำนักงานสวัสดิการและคุ้มครองแรงงานจังหวัดมีหนังสือแจ้งผลการพิจารณาของคณะกรรมการแก่ลูกจ้างตามวิธีการที่กำหนดไว้ตามมาตรา
๑๔๓ แห่งพระราชบัญญัติคุ้มครองแรงงาน พ.ศ. ๒๕๔๑
ภายในห้าวันนับแต่วันที่ได้รับทราบผลการพิจารณาของคณะกรรมการ

ข้อ ๑๓
การจ่ายเงินตามข้อ ๑๒
ให้จ่ายแก่ลูกจ้างในอัตราไม่เกินหกสิบเท่าของอัตราค่าจ้างขั้นต่ำรายวันของลูกจ้างที่พึงได้รับตามพระราชบัญญัติคุ้มครองแรงงาน
พ.ศ. ๒๕๔๑
โดยให้จ่ายในคราวเดียวกันทั้งจำนวน

ข้อ ๑๔
ให้บุคคลต่อไปนี้ เป็นผู้มีอำนาจอนุมัติการจ่ายเงินสงเคราะห์
(๑) อธิบดีหรือผู้ซึ่งอธิบดีมอบหมายสำหรับราชการส่วนกลาง
(๒) ผู้ว่าราชการจังหวัดหรือผู้ซึ่งผู้ว่าราชการจังหวัดมอบหมายสำหรับราชการส่วนภูมิภาค

ข้อ ๑๕
การยื่นคำขอรับเงินสงเคราะห์ตามข้อ ๗ และข้อ ๑๑
ให้ลูกจ้างยื่นคำขอภายในหนึ่งปีนับแต่วันที่พนักงานตรวจแรงงานได้มีคำสั่งตามมาตรา
๑๒๔

ข้อ ๑๖
ในกรณีที่บุคคลตามข้อ ๑๔ อนุมัติให้จ่ายเงินสงเคราะห์แก่ลูกจ้าง
และลูกจ้างไม่มารับเงินภายในหกสิบวันนับแต่วันที่ได้รับหนังสือแจ้งหรือลูกจ้างถึงแก่ความตายให้ถือว่าสิทธิในการขอรับเงินสงเคราะห์เป็นอันระงับสิ้นไป

ข้อ ๑๗
ให้อธิบดีรักษาการตามระเบียบนี้


ประกาศ
ณ วันที่ ๑๐ มกราคม พ.ศ. ๒๕๔๖
อภัย จันทนจุลกะ
ปลัดกระทรวงแรงงาน
ประธานกรรมการกองทุนสงเคราะห์ลูกจ้าง

[รก.๒๕๔๖/พ๕ง/๓๗/๑๔ มกราคม ๒๕๔๖]

มณฑาทิพย์/พิมพ์
๒๔ เมษายน ๒๕๔๖
สุมลรัตน์/อรรถชัย
แก้ไข
๒๕ เมษายน ๒๕๔๖